Kom, loop die verkeerde pad. Dit lyk so lekker? (Versoekings) - www.bybelkennis.co.za
Versoekings is dinge waarvoor Christene versigtig moet wees.
Die duiwel spesialiseer daarin. As ons ons lewe kan voorstel as 'n pad waarop ons loop, is versoekings die afdraaipaadjies. Dit is die paadjies wat die duiwel wil hê ons moet loop sodat ons nie meer agter God aanloop nie. Uiteindelik verdwaal ons so dat ons nie meer weet watter pad God s'n is en watter een nie. Ons noem dit 'n versoeking omdat die duiwel die pad gewoonlik vir ons lekker laat lyk. Jy is nuuskierig en jou oë draai in daardie rigting, want dit lyk vir jou lekker om dit te doen. Gewoonlik is die eerste stukkie van die pad lekker, maar dit bly nie vir lank so nie. Dit pad word vinnig al slegter en slegter.
Die enigste ding wat 'n mens met 'n versoeking kan doen, is om nie toe te gee nie. Jy weet mos wat die regte pad is. Hou koers daarop. Staan sterk. Dit gaan uiteindelik vir jou baie meer werd wees as om op al die afdraaipaadjies te loop. Ignoreer versoekings, dan verdwyn dit soos mis voor die son.